
Pritarti / nepritarti, kad būtų pasirašyta investicijų sutartis Šiaulių pramoninio parko valstybinės žemės sklype tarp Šiaulių miesto savivaldybės ir UAB „Ltintus“.

Vadovaujantis Šiaulių miesto savivaldybės tarybos 2017 m. lapkričio 9 d. sprendimu Nr. T‑396 „Dėl investuotojų atrankos, valstybinės žemės nuomos ne aukciono būdu Šiaulių pramoniniame parke ir įmonių, investavusių Šiaulių pramoniniame parke, atleidimo nuo nekilnojamojo turto ir nuomos už valstybinę žemę mokesčių“ (toliau – Sprendimas), Šiaulių miesto savivaldybės mero 2024 m. birželio 17 d. potvarkiu Nr. M-794 „Dėl investuotojų atrankos ir valstybinės žemės sklypų nuomos ne aukciono būdu Šiaulių pramoniniame parke vertinimo darbo grupės sudarymo“ sudaryta Šiaulių miesto savivaldybės investuotojų atrankos ir valstybinės žemės sklypų nuomos ne aukciono būdu Šiaulių pramoniniame parke vertinimo darbo grupė, 2024 m. lapkričio 11 d. paskelbė „Investuotojų atrankos ir valstybinės žemės sklypų nuomos ne aukciono būdu Šiaulių pramoniniame parke“ konkursą. Konkursas vyko iki 2024 m. gruodžio 31 d. ir jo metu buvo gauta UAB „Ltintus“ paraiška Nr. G-10391 (registracija DVS „Avilys“) „Dėl investicijų ir valstybinės žemės sklypo (-ų) nuomos ne aukciono būdu Šiaulių pramoniniame parke“. Daugiau paraiškų nebuvo gauta.
UAB „Ltintus“ paraiškoje nurodo, kad norėtų išsinuomoti valstybinės žemės sklypą, esantį Šiaulių pramoniniame parke, adresu: Petro Motiekaičio g. 18, Šiauliai (unikalus numeris 4400‑3990‑1063, kadastro numeris 2901/0016:179, sklypo plotas – 1,0609 ha). Sklypas valstybinės žemės patikėjimo teise priklauso Nacionalinei žemės tarnybai prie Aplinkos ministerijos (toliau – NŽT), todėl valstybinės žemės sklypo nuomos sutartis bus pasirašoma su NŽT. 
Įmonė planuoja investuoti ne mažiau kaip 636 540,00 eurų per pirmus 3 metus, po 3 metų dar 3 483 460,00 Eur ir sukurti 30 naujų darbo vietų po 3 metų, o po 7 metų iš viso sukurti 40 naujų darbo vietų (pagal 2025-01-09 patikslintą paraišką Nr. GE-10, registracija DVS „Avilys“) bei užtikrinti, kad sukurtose darbo vietose darbuotojai dirbtų iki sutarties galiojimo termino pabaigos. UAB „Ltintus“ planuoja pastatyti apie 4000 m2 gamybos ir sandėliavimo paskirties pastatą skirtą moderniai aliuminio gaminių (langų, durų, fasadų) dažymo linijai įrengti.
UAB „Ltintus“ šiuo metu sėkmingai vykdo veiklą kitame Šiaulių pramoninio parko sklype, adresu: Pročiūnų g. 14, Šiauliai ir investuoja toliau. Įmonės veikla – plastikinių langų gamyba, kurią planuojama plėsti pradedant gaminti aliuminio langus ir fasadus. Visa produkcija yra eksportuojama į JAV. Šiaulių pramoniniame parke UAB „Ltintus“ jau yra investavusi apie 11 mln. Eur ir vykdo tolimesnę plėtrą.
Vadovaujantis Sprendimo patvirtintu „Investuotojų atrankos ir valstybinės žemės sklypų nuomos ne aukciono būdu Šiaulių pramoniniame parke tvarkos aprašu“ (toliau – Aprašas) (2023 m. kovo 3 d. redakcija), UAB „Ltintus“ atitinka 10.1. ir 10.2. papunkčiuose nustatytus minimalius investuotojo atrankos vertinimo kriterijus: investuotojas turi investuoti ne mažiau kaip 600 tūkst. Eur į 1 ha ir sukurti ne mažiau kaip 5 darbo vietas tenkančias 1 ha. Daugiau paraiškų į sklypą, esantį Petro Motiekaičio g. 18, Šiauliai, nebuvo pateikta, todėl paraiška buvo vertinama vadovaujantis Aprašo 11.3. papunkčiu – „tuo atveju, kai vertinama tik viena paraiška, ji vertinama teigiamai, jeigu atitinka 10.1. ir 10.2. papunkčiuose nustatytus minimalius vertinimo kriterijus“.
Atsižvelgiant į NŽT rekomendaciją, žemės nuomos sutarčių pasirašymui nuo šiol privaloma naudoti tik 1999 m. kovo 6 d. Lietuvos Respublikos Vyriausybės nutarimo Nr. 260 „Dėl kitos paskirties valstybinės žemės sklypų pardavimo ir nuomos taisyklių patvirtinimo“ 1 punktu patvirtintų Naudojamų kitos paskirties valstybinės žemės sklypų pardavimo ir nuomos taisyklių 3 priede nurodytą tipinę Valstybinės žemės nuomos sutarties formą, todėl svarbiausios buvusios Sprendimu patvirtintos žemės nuomos sutarties nuostatos (8.14 – 8.18 papunkčiai, 9 punktas, 12.4 papunktis, 24 ir 25 punktai) perkeltos į Investicijų sutartį. 
Sprendimo projekte numatytos naujos teisinio reglamentavimo nuostatos. Nėra.

Teigiamos pasekmės: priėmus sprendimą pritarti investicijų sutarties pasirašymui, bus pasirašyta investicijų sutartis tarp Šiaulių miesto savivaldybės ir UAB „Ltintus“, pagal kurią UAB „Ltintus“ investuos mažiausiai 4,12 mln. Eur, sukurs mažiausiai 40 naujų darbo vietų. 
Neigiamos pasekmės: nebus pritrauktos investicijos į Šiaulius ir sukurtos naujos darbo vietos.
Priėmus sprendimą, keičiami ar panaikinami galiojantys Savivaldybės teisės aktai. Nėra.
Sprendimui įgyvendinti reikalingi priimti papildomi teisės aktai. Nėra.
Sprendimui įgyvendinti reikalingos lėšos. Papildomos lėšos nereikalingos. 
Sprendimo projekto antikorupcinis vertinimas. Neatliekamas.
Sprendimo projektą parengė: Šiaulių miesto savivaldybės administracijos Ekonomikos skyrius. Ekonomikos skyriaus vedėja – Aistė Petkuvienė. Tiesioginis rengėjas – vyr. specialistė Ilona Ringytė-Gedvilė, tel. +370 41 383433. Projekto iniciatoriai: Ekonomikos skyrius.
Numatomo teisinio reguliavimo poveikio vertinimo rezultatai (jei tokį vertinimą reikia atlikti). Neatlikta ir nenumatyta.

